Document ID: /roh_data/filtered/fineweb-2-filterrobots_roh.jsonl.gz/22194

Sin las vias da Turitg duai valair en futur la limita da tempo da 30 kilometers per ura. Profitar da quella mesira duain 105'000 abitantas ed abitants da la citad ch'èn oz exposts a memia blera canera dal traffic.
Gia il 2012 e 2013 ha la citad da Turitg introducì tempo 30 sin diversas vias. Da quellas mesiras han 35'000 abitants ed abitantas profità. Fin ch'i vegn lura er propi pli quiet sin las autras vias, pudessi anc ir in temp. Il Cussegl da la citad quinta da cuntanscher sia finamira fin l'onn 2030.
Mesiras accumpagnantas
Da nov duai er vegnì introducì tempo 30 sin vias, nua che bus curseschan. Ils effects negativs da quella mesira, sco per exempel pli lungs temps da viadi, vul il Cussegl da la citad mitigiar cun mesiras accumpagnantas. Uschia duai dar signals da traffic, agens trassés per ils bus da lingia, fermadas gist sin il vial u che precedenzas da dretga vegnan evitadas. Nua che talas mesiras na tanschan betg, vul il Cussegl da la citad impunder bus supplementars. Quai vegn lura dentant a custar dapli.
Il Cussegl da la citad accentuescha en sia communicaziun, ch'i vegnia però er a dar excepziuns da quella regla. Sin trajects, nua ch'ils abitants e las abitantas na vegnan actualmain betg disturbads da la canera duai uschia vinavant valair tempo 50.